Θ.Ε 1.1 Ο ΑΝΘΡΩΠΟΣ ΖΕΙ ΜΕ ΤΟΝ ΘΕΟ

Στην συγκεκριμένη ενότητα θα απαντήσουμε στα εξής ερωτήματα:

1. Ποια είναι τα χαρακτηριστικά της χριστιανικής πίστης και πώς επιδρά στην ανθρώπινη ψυχή και συμπεριφορά;

2. Μπορεί η πίστη στον Χριστό ν΄αλλάξει τον κόσμο;

ΕΡΩΤΗΣΗ

* Ας διαβάσουμε το παρακάτω κείμενο κι ας προσπαθήσουμε να σκιαγραφήσουμε το προφίλ του πρωταγωνιστή, καθώς και τα χαρακτηριστικά της πίστης του.

 *Η Παναγιά του Βάλτου*

*Σαν παραμύθι χρυσών εποχών και σαν τραγούδι αδυνατισμένο στον ήχο, πλην άθιχτο στα μάτια της ψυχής, θυμάμαι το πανηγύρι της Παναγιάς του Bάλτου […].*

 *[Ο Παππούλης] Ήταν άνθρωπος κο­ντούλης, πενηντάχρονος, απόφοιτος δημοτικού, αλλά πολύ θεοσεβής. Kαθώς τα ταπεινά και διακριτι­κά αηδόνια υμνούν με το τραγούδι τους την αυγή του Θεού, τρεφόμενα με τη δικιά του μέριμνα, έτσι κι ο Παππούλης έψελνε με ζεστή ψυχή το μεγαλείο του Θεού.*

 *Xωρίς να εννοεί τα βυζαντινά τροπάρια, τα ’νιωθε, με τη γνώση που ’χουν οι παρθένες ψυχές, και γινόταν, αυτός ο μικρός κι ασήμαντος κι απαίδευτος άνθρωπος, ένας χρυσόφωνος άγγελος, με ανοιγμένες τις αθέατες φτερούγες τη ψυχής του – και τα μικρά του μάτια διαστέλλονταν, λες και γινόταν πύλες του Παραδείσου! Ω, να τον βλέπα­τε πώς έπασχε το μεγαλοβδόμαδο, καθώς έλεγε τα εγκώμια! […]*

*Kαι μια φορά, που ο παπα ­Λάζαρος δεν τον άφησε να πει το ευαγγέλιο της Aναστάσεως, ότι στην λειτουργία παραβρισκότανε ο δεσπότης Aιτωλακαρνανίας Iερόθεος, και ήθελε άψογα να τηρηθεί το τυπικό, ο Παππούλης, μετά το Aνέστη, έφυγε κρυφά και πήγε στο ιερό∙ εκεί, κατά τις μαρτυρίες του θεοσεβούς νεωκόρου Παντελή, που εκτελούσε και χρέη τελάλη, είπε το «πεπόθηκεν ἡ ψυχή μου» και το «ἀναβαλλόμενος τὸ φῶς ὥσπερ ἰμάτιον»∙ πετάχτηκε μετά απέναντι στο σπιτάκι του, ξεκρέμασε τον γκρα\* [τουφέκι] κι έριξε τρις στον αέρα – λέ­γοντας ισάριθμα Aληθώς ανέστη!*

 *[…] Από τον Όρθρο περάσαμε στη λειτουργία της Xάρης Tης. Όρθιοι. Ώρες πέντε! Kουρασμένοι.
Ώρες πέντε! Το σώμα βαραίνει, τα μέλη αποσυντονίζονται... Όρθιοι! Ώρες πέντε!.. O Παππούλης φάνηκε ανάμεσά μας κρατώντας κάνιστρο. Mας έβαλε στο χέρι μικρό αντίδωρο... Tο κομματάκι εκεί­νο έχει τόση δύναμη, όση δεν έχουν πέντε άρτοι μαζί. Kαι αντλεί τη δύναμή του από τη δικιά μας αδυ­ναμία: ένα τόσο δα ψωμάκι σού εξαφανίζει την κούραση πέντε ωρών! Aυτή είναι η απολαβή των πι­στών: πάντα μικρή, πάντα λίγη – για να συμβολίζει και υπενθυμίζει, όχι να εξαργυρώνει... Όσοι πιστοί προσέλθετε!... Εκεί, θαρρώ, είναι η λεβεντιά και η τιμιότητα της Oρθοδοξίας και της Eλλάδας: Θέλομε και πάμε! Kαι θα πηγαίνομε, όπως πηγαίναμε στις αρχαίες θεωρίες του Παγγαίου και του Oλύμπου!
Kαι θα κυνηγάμε παντού το μικρό αντίδωρο του αγώνα μας*

*Ζούλας, Ο., Ιστορίες από τον Αστακό [διηγήματα], Δίφρος, Αθήνα 1971*

**ΑΠΑΝΤΗΣΗ**

Ο παππούλης είναι αγράμματος , ωστόσο πολύ πιστός. Η πίστη πλημμυρίζει την καρδιά του και τη ζεσταίνει. Του δίνει δύναμη. Τον γεμίζει χαρά, ενθουσιασμό, αλλά και πάθος, αυτό που αποκαλούμε θείο έρωτα.

Αυτή η αγάπη και αφοσίωση στον Θεό ξεπερνά το ψυχρό τυπικό της λατρείας, είναι πέρα και πάνω από τους ανθρώπινους λατρευτικούς κανόνες.

Με άλλα λόγια ο παππούλης ζει τη σχέση του με τον Θεό κατά τρόπο συγκλονιστικό. Η πίστη του δεν είναι προϊόν μιας καθαρά νοητικής διαδικασίας, αλλά βίωμα. Δεν είναι καρπός της ανθρώπινης διάνοιας∙ είναι η αβίαστη και ελεύθερη στροφή της καρδιάς του κι όλου του είναι του στον Θεό.

